b'\n_START_ARTICLE_\nEuphoria (can\xc3\xa7\xc3\xb3 de Loreen)\n_START_SECTION_\nFestivals\n_START_PARAGRAPH_\nEn primer lloc, guany\xc3\xa0 el Melodifestivalen 2012 en la final del 10 de mar\xc3\xa7, al Globen Arena d\'Estocolm, despr\xc3\xa9s de rebre les puntuacions m\xc3\xa9s elevades del jurats i del tele-vot, obtenint un total de 268 punts. Al tele-vot va rebre un n\xc3\xbamero r\xc3\xa8cord de 670.000 trucades telef\xc3\xb2niques de m\xc3\xa9s de 4 milions d\'espectadors que seguiren la final._NEWLINE_Per tant, la can\xc3\xa7\xc3\xb3 represent\xc3\xa0 a Su\xc3\xa8cia al Festival d\'Eurovisi\xc3\xb3 2012 celebrat a Bak\xc3\xba, Azerbaidjan. A la gran final celebrada el 26 de maig es proclam\xc3\xa0 vencedora de dita edici\xc3\xb3 del concurs amb 372 punts complint-se els pron\xc3\xb2stics que la situaven com a favorita de la nit. Fou a m\xc3\xa9s a m\xc3\xa9s la segona participant que m\xc3\xa9s punts ha obtingut en la hist\xc3\xb2ria del Festival de la Can\xc3\xa7\xc3\xb3 d\'Eurovisi\xc3\xb3, despr\xc3\xa9s d\'Alexander Rybak que va aconseguir 387 punts amb el seu Fairytale. Tamb\xc3\xa9 va rebre la m\xc3\xa0xima puntuaci\xc3\xb3 (12 punts) de 18 pa\xc3\xafsos, batent, en aquest cas, el r\xc3\xa8cord de m\xc3\xa0ximes puntuacions que ostentava Rybak. La can\xc3\xa7\xc3\xb3 va rebre punts de tots els altres pa\xc3\xafsos participants exceptuant a It\xc3\xa0lia.\n_START_SECTION_\nRecepci\xc3\xb3\n_START_PARAGRAPH_\n"Euphoria" va entrar a la Sverigetopplistan, la llista oficial de vendes de Su\xc3\xa8cia, en el n\xc3\xbamero 12 en la seva setmana de llan\xc3\xa7ament, i arrib\xc3\xa0 al n\xc3\xbamero 1 en la seva segona setmana. El 4 de mar\xc3\xa7 de 2012, "Euphoria" va entrar a la llista oficial sueca de vendes digitals "Digilistan" en el n\xc3\xbamero 1, i al mateix temps debut\xc3\xa0 en el n\xc3\xbamero 5 a la llista de r\xc3\xa0dios sueca proporcionada per Nielsen. El 15 de mar\xc3\xa7 de 2012, la can\xc3\xa7\xc3\xb3 tamb\xc3\xa9 encap\xc3\xa7al\xc3\xa0 la llista oficial de vendes de Finl\xc3\xa0ndia. El 27 de maig de 2012, menys de 24 hores despr\xc3\xa9s de sa vict\xc3\xb2ria a Eurovisi\xc3\xb3, arrib\xc3\xa0 al n\xc3\xbamero 1 a les llistes d\'iTunes en 15 pa\xc3\xafsos, incloent Alemanya, \xc3\x80ustria, B\xc3\xa8lgica, Espanya, Xipre, Gr\xc3\xa8cia, Irlanda, Malta, Pa\xc3\xafsos Baixos, Regne Unit i Su\xc3\xafssa. En el cas del Regne Unit, fou la primera can\xc3\xa7\xc3\xb3 del concurs en assolir-ho en una d\xc3\xa8cada._NEWLINE_A Espanya, l\'entrada d\'Euphoria a la llista de Los 40 principales a la posici\xc3\xb3 26, va significar la primera entrada d\'una can\xc3\xa7\xc3\xb3 guanyadora del Festival d\'Eurovisi\xc3\xb3 des de la vict\xc3\xb2ria d\'ABBA._NEWLINE_A Catalunya, Euphoria va assolir la posici\xc3\xb3 1 a la llista de flaix FM, fet que no s\'havia produ\xc3\xaft mai en la hist\xc3\xb2ria. Cal remarcar l\'excepci\xc3\xb3 de la can\xc3\xa7\xc3\xb3 Fly On the Wings of Love Ft.Ania que era un remix de la guanyadora d\'Eurovisi\xc3\xb3 l\'any 2000 i que va assolir tamb\xc3\xa9 el top-1 de la llista.'